กรณีศึกษา อาหารเม็กซิกัน Taco Bell
เมื่อปลายเดือนมกราคมที่ผ่านมา..  เราคงได้ยินข่าวการเปิดร้าน Taco Bell สาขาแรกในประเทศไทย  ซึ่งก็ดูเหมือนว่า Taco Bell จะได้รับการต้อนรับเป็นอย่างดีในวันแรกของการเปิดร้าน ด้วยคนจำนวนมากที่มารอต่อคิวเป็นลูกค้า  Taco Bell ถือเป็นเชนฟาสต์ฟู้ดที่ครองอันดับต้นๆ ในประเทศสหรัฐอเมริกา โดยเป็นแบรนด์ที่อยู่ใต้บริษัท Yum! Brand ผู้เป็นเจ้าของ KFC และ Pizza Hut  อย่างไรก็ตามชื่อของ Taco Bell กลับยังไม่ค่อยเป็นที่รู้จักในประเทศอื่นนัก ทั้งๆ ที่ KFC หรือ Pizza Hut ก็เป็นแบรนด์ที่เราคุ้นเคยกันดี  อะไรคือ Taco Bell?  ลงทุนแมนจะเล่าให้ฟัง
8 ก.พ. 2562

กรณีศึกษา อาหารเม็กซิกัน Taco Bell / โดย ลงทุนแมน
เมื่อปลายเดือนมกราคมที่ผ่านมา.. 
เราคงได้ยินข่าวการเปิดร้าน Taco Bell สาขาแรกในประเทศไทย
ซึ่งก็ดูเหมือนว่า Taco Bell จะได้รับการต้อนรับเป็นอย่างดีในวันแรกของการเปิดร้าน
ด้วยคนจำนวนมากที่มารอต่อคิวเป็นลูกค้า
Taco Bell ถือเป็นเชนฟาสต์ฟู้ดที่ครองอันดับต้นๆ ในประเทศสหรัฐอเมริกา
โดยเป็นแบรนด์ที่อยู่ใต้บริษัท Yum! Brands ผู้เป็นเจ้าของ KFC และ Pizza Hut
อย่างไรก็ตามชื่อของ Taco Bell กลับยังไม่ค่อยเป็นที่รู้จักในประเทศอื่นนัก
ทั้งๆ ที่ KFC หรือ Pizza Hut ก็เป็นแบรนด์ที่เราคุ้นเคยกันดี
อะไรคือ Taco Bell? 
ลงทุนแมนจะเล่าให้ฟัง
Taco Bell เป็นเชนฟาสต์ฟู้ดสไตล์เม็กซิกัน ก่อตั้งโดยคุณ Glen Bell
ก่อนหน้าที่คุณ Glen จะมาเปิดร้าน Taco Bell 
เขาเริ่มต้นจากการเป็นพ่อค้ารถเข็นฮอทด็อกมาก่อน
ในระหว่างนั้นคุณ Glen ก็สังเกตเห็นร้านอาหารเม็กซิกันที่อยู่ตรงข้ามมักจะมีคิวยาวอยู่เป็นประจำ
โดยเมนูขึ้นชื่อของร้านนี้ก็คือ ทาโกแบบแป้งกรอบ
ทาโก (Taco) คือ อาหารพื้นเมืองเม็กซิกันชนิดหนึ่ง 
มีลักษณะเป็นแป้งแผ่นบาง ประกบกับไส้ชนิดต่างๆ ไม่ว่าจะเป็น เนื้อสัตว์ อาหารทะเล ผัก และชีส
เพื่อค้นหาเคล็ดลับความอร่อยของเมนูนี้ คุณ Glen จึงกลายเป็นลูกค้าประจำของร้าน
เมื่อคุณ Glen เริ่มมั่นใจในรสชาติทาโกของตัวเอง
เขาก็ขายรถเข็นฮอทด็อก และไปหุ้นกับเพื่อนเพื่อเปิดร้าน Taco Tia
เมนูของ Taco Tia ประกอบด้วย ฮอทด็อก แฮมเบอร์เกอร์ มิลค์เชค และทาโก
ปรากฏว่าเมนู ทาโก ได้รับความนิยมเป็นอย่างมาก
เพราะในขณะนั้นร้านที่เป็นฟาสต์ฟู้ดส่วนใหญ่จะขายเพียงแค่ฮอทด็อกหรือแฮมเบอร์เกอร์
ส่วนร้านอาหารเม็กซิกัน ก็มักจะใช้เวลานานในการเตรียมอาหาร
ทำให้ Taco Tia เป็นร้านฟาสต์ฟู้ดไม่กี่แห่งที่มีเมนูทาโกขาย
ซึ่งเรื่องนี้กลายเป็นสิ่งแปลกใหม่ และแก้ไขข้อจำกัดเดิมของลูกค้า
จนกระทั่งปี 1962 เขาได้ขายหุ้น Taco Tia ในส่วนของตัวเองคืนให้กับเพื่อน
และเปิดร้าน Taco Bell สาขาแรกขึ้นที่แคลิฟอร์เนีย ประเทศสหรัฐอเมริกา
Taco Bell เติบโตอย่างต่อเนื่อง จนสามารถจดทะเบียนในตลาดหลักทรัพย์ภายในเวลา 8 ปี
ในปี 1978 Taco Bell ถูกซื้อไปอยู่ภายใต้บริษัท PepsiCo 
ซึ่งต่อมา PepsiCo ได้แยกกิจการของฟาสต์ฟู้ดของตัวเองออกมาทั้งหมดอยู่ภายใต้ชื่อของบริษัท Yum! Brands
ปัจจุบัน Yum! Brands ประกอบด้วย KFC, Pizza Hut และ Taco Bell
รายได้เฉพาะในส่วนของ Taco Bell
ปี 2015 รายได้ 62,295 ล้านบาท
ปี 2016 รายได้ 63,359 ล้านบาท
ปี 2017 รายได้ 58,822 ล้านบาท
โดยสัดส่วนรายได้ของ Taco Bell คิดเป็นประมาณ 32% ของรายได้ทั้งหมดของ Yum! Brands
เป็นรองแค่เพียง KFC เท่านั้น
แม้ว่า Taco Bell จะได้รับความนิยมเป็นอย่างมากในประเทศสหรัฐอเมริกา
แต่ในตลาดต่างประเทศชื่อของ Taco Bell กลับไม่เป็นที่รู้จักมากนัก
Taco Bell เริ่มต้นขยายสาขาไปยังต่างประเทศในปี 1979
ตามหลัง KFC และ Pizza Hut 26 ปี และ 15 ปีตามลำดับ
โดยสิ้นปี 2017
KFC มีประมาณ 18,000 สาขา ใน 131 ประเทศ
Pizza Hut มีประมาณ 9,000 สาขา ใน 106 ประเทศ
Taco Bell มีเพียงประมาณ 400 สาขา ใน 27 ประเทศ
จริงๆ แล้ว Taco Bell ได้ทดลองขยายไปยังประเทศอื่นอยู่หลายครั้ง แต่ก็มักจะต้องถอนตัวออกมาในเวลาต่อมา
เช่นในกรณีของประเทศเม็กซิโก
แม้ว่า Taco Bell จะเป็นเชนฟาสต์ฟู้ดที่เป็นอาหารเม็กซิกัน
แต่กลับล้มเหลวในประเทศเม็กซิโกถึง 2 ครั้ง
Taco Bell ไปเม็กซิโกครั้งแรกในปี 1992 และ Taco Bell แต่ก็ต้องปิดสาขาทั้งหมดภายใน 2 ปี
เรื่องนี้อาจไม่น่าแปลกใจนัก
เพราะหากมีร้านต้มยำกุ้งที่ประสบความสำเร็จในต่างประเทศ มาเปิดสาขาในประเทศไทย 
เราก็คงรู้สึกกับร้านนั้น เหมือนที่คนเม็กซิกันรู้สึกกับ Taco Bell
Taco Bell กลับมาที่เม็กซิโกอีกครั้งในปี 2007
ครั้งนี้ Taco Bell เน้นจุดขายที่แสดงถึงความเป็นอเมริกันมากขึ้น 
โดยการเพิ่มเฟรนช์ฟรายส์ และไอศกรีมซอฟต์เสิร์ฟเข้าไปในเมนู
แต่กลยุทธ์นี้ก็ดูเหมือนจะไม่เพียงพอที่จะดึงความสนใจในหมู่คนเม็กซิกัน 
เพราะหลังจากนั้นเพียง 3 ปี Taco Bell ในเม็กซิโกก็ปิดตัวลงทั้งหมดอีกครั้ง
การขยายสาขาของ Taco Bell ไม่ได้ล้มเหลวเฉพาะแค่เพียงแต่ในเม็กซิโกเท่านั้น
มีหลายๆ ครั้งที่ Taco Bell เข้าไปเปิดสาขาในต่างประเทศ แต่ต้องถอนตัวออกมาในที่สุด
ไม่ว่าจะเป็นประเทศสิงคโปร์ จีน ญี่ปุ่น สหราชอาณาจักร ไปจนถึงรัสเซีย
สาเหตุส่วนใหญ่น่าจะมาจากการที่อาหารเม็กซิกันอาจไม่ได้เป็นที่นิยมเท่ากับฟาสต์ฟู้ดประเภทอื่น และ ไม่สามารถปรับตัวเข้ากับวัฒนธรรมท้องถิ่นของแต่ละประเทศได้
แล้ว Taco Bell ในประเทศไทยในครั้งนี้เกิดขึ้นได้อย่างไร?
Taco Bell ในประเทศไทย เกิดขึ้นจากการร่วมมือกันระหว่าง Yum! Brands และ บริษัท โทรีเซนไทย เอเยนต์ซีส์ จำกัด (มหาชน)
โดยไทยถือเป็นประเทศที่ 3 ในอาเซียน ที่มีการนำ Taco Bell เข้ามาเปิดให้บริการ
ก็คงต้องมาติดตามกันต่อไปว่าอนาคตของ Taco Bell จะเป็นอย่างไร จะสามารถนำบทเรียนในการขยายไปในแต่ละประเทศ มาปรับใช้ได้มากแค่ไหน
เรื่องนี้ต้องขึ้นอยู่กับฝีมือของผู้ที่นำเข้าแบรนด์นี้มาในประเทศไทย
ถ้าทำสำเร็จ เราอาจจะได้เห็นการขยายสาขาของ Taco Bell
และ เราคนไทยจะมีโอกาสได้ชิมอาหารเม็กซิกัน กันมากขึ้น..
----------------------
ติดตามเรื่องราวบริษัทชั้นนำของโลก ได้ที่เพจลงทุนแมน ในแอปพลิเคชัน blockdit โหลดฟรี 
สั่งหนังสือลงทุนแมน เล่ม 8 ได้ที่
Lazada 
Shopee 
----------------------
References
-
-
-
-